b'\n_START_ARTICLE_\n\xc5\xa0tefan Uro\xc5\xa1 I.\n_START_SECTION_\nMladost\n_START_PARAGRAPH_\n\xc5\xa0tefan Uro\xc5\xa1 je bil najmlaj\xc5\xa1i sin kralja \xc5\xa0tefana Prvokronanega in Ane Dandolo, vnukinje bene\xc5\xa1kega do\xc5\xbea Enrica Dandola. Uro\xc5\xa1 je podedoval veliko osebnostnih lastnosti svoje matere in starega o\xc4\x8deta \xc5\xa0tefana Nemanje. Odra\xc5\xa1\xc4\x8dal je skupaj s starej\xc5\xa1ima bratoma Radoslavom in Vladislavom._NEWLINE_Znano je, da je bil med vladanjem njegovega predhodnika \xc5\xa0tefana Vladislava I. bolgarski vpliv v Srbiji mo\xc4\x8dan in nepriljubljen in privedel do sporov, ki so se kon\xc4\x8dali z Vladislavovo odstavitvijo. Brat  Uro\xc5\xa1 se mu je na \xc4\x8delu srbskega plemstva uprl in od njega zahteval prestol, ki mu ga Vladislav ni dal. Za\xc4\x8dela dr\xc5\xbeavljanska vojna, ki je trajala najverjetneje od leta 1241 do 1242 ali  1242 do 1243 in se je kon\xc4\x8dala v Uro\xc5\xa1evo korist. Uro\xc5\xa1 je Vladislava ujel in ga aretiral. Sovra\xc5\xa1tvo ni trajalo dolgo. Uro\xc5\xa1 je bratu prepustil vladanje v Zeti in mu dovolil uporabljati naslov kralj, sicer pa podrobnosti o vojni med njima niso znane.\n_START_SECTION_\nVladanje\n_START_PARAGRAPH_\nUro\xc5\xa1 je takoj po prihodu na oblast kljub temu, da ni imel zakonske podpore, zavladal  odlo\xc4\x8dno. Srbijo so malo pred tem opusto\xc5\xa1ili Tatari. Razen tega je bila v dr\xc5\xbeavi cela vrsta notranjih sporov, ki jih je Uro\xc5\xa1 zelo hitro re\xc5\xa1il. Zelo hitro je re\xc5\xa1il tudi odprta vpra\xc5\xa1anja srbske zunanje politike._NEWLINE_Stanje v Evropi in na Balkanu je bilo za Srbijo dokaj ugodno, kar je Uro\xc5\xa1 spretno izrabil v svojo korist. Srbija je med njegovim vladanjem v vseh pogledih znatno napredovala in se okrepila. S prodiranjem na jug v  dolino Vardarja in na sever srednje Podonavje je jasno nakazal svoje politi\xc4\x8dne cilje. Razen tega je pravilno za\xc4\x8drtal tudi smer srbske trgovinske politike in v ve\xc4\x8d spopadih z Dubrovni\xc5\xa1ko republiko posku\xc5\xa1al prepre\xc4\x8diti dubrovni\xc5\xa1ko posredovanje in izkori\xc5\xa1\xc4\x8danje srbske dr\xc5\xbeave._NEWLINE_V notranji politiki je imelo poseben mo\xc4\x8dan vpliv poudarjanje na\xc4\x8dela, da je najpomembnej\xc5\xa1a ustanova dr\xc5\xbeava. Uro\xc5\xa1 je dr\xc5\xbeavnim interesom  podredil tako pravoslavno kot katoli\xc5\xa1ko Cerkev. Tak\xc5\xa1no stali\xc5\xa1\xc4\x8de je bilo klju\xc4\x8dno v re\xc5\xa1evanju spora med barsko in dubrovni\xc5\xa1ko nad\xc5\xa1kofijo glede oblasti v Srbiji. Spor je bil re\xc5\xa1en v korist Bara._NEWLINE_Uro\xc5\xa1 je bil prvi srbski vladar, ki je za\xc4\x8del izkori\xc5\xa1\xc4\x8dati svoja rudna bogastva, ki so postala eden od glavnih virov bogastva in mo\xc4\x8di srednjeve\xc5\xa1ke srbske dr\xc5\xbeave. Prvi rezultat rudarjenja je bilo kovanje lastnega denarja o bene\xc5\xa1kem zgledu._NEWLINE_\xc5\xa0\xc4\x8ditil in podpiral je knji\xc5\xbeevnost in pisce in jim dal zagon za pisanje bolj dodelane in bogatej\xc5\xa1e biografije svojega starega o\xc4\x8deta \xc5\xa0tefana Nemanje, po katerem se je zgledoval. _NEWLINE_V zakonu s Heleno iz  francoske kraljeve dru\xc5\xbeine je \xc5\xbeivel skromno patriarhalno \xc5\xbeivljenje, ki je bilo v popolnem nasprotju z razko\xc5\xa1jem bizantinskega dvora. Svojo skromnost je ponosno poudarjal bizantinskim delegacijam med njihovimi obiski na njegovem dvoru._NEWLINE_V zunanji politiki je spretno izkoristil svojo prednost v sporu med Epirskim despotatom in Nikejskim cesarstvom okoli nasledstva Latinskega cesarstva po osvojitvi Konstantinopla. Ko je Latinsko cesarstvo propadlo in je Konstantinopel osvojil Mihael VIII. Paleolog, se je Uro\xc5\xa1 za\xc4\x8del povezovati z bratrancem svoje \xc5\xbeene Karlom I. An\xc5\xbeujskim, ki je nameraval osvojiti Konstantinopel. Uro\xc5\xa1 je nameraval v zavezni\xc5\xa1tvu osvojiti \xc4\x8dim ve\xc4\x8d bizantinskega ozemlja. _NEWLINE_Preko Karlovega sorodstva z ogrsko vladarsko hi\xc5\xa1o se je Uro\xc5\xa1 proti koncu svojega vladanja zbli\xc5\xbeal tudi z Ogrskim kraljestvom. Svojega najstarej\xc5\xa1ega sina in naslednika \xc5\xa0tefana Dragutina je poro\xc4\x8dil s h\xc4\x8derko ogrskega kralja \xc5\xa0tefana V.     _NEWLINE_Uro\xc5\xa1ev sin Dragutin, nezadovoljen s svojo premajhno vlogo v vladanju dr\xc5\xbeave, se je pod pritiskom ogrskih sorodnikov in s pomo\xc4\x8djo njihove vojske uprl o\xc4\x8detu, ga porazil in sam prevzel oblast v kraljestvu. Uro\xc5\xa1 se je s svojimi prista\xc5\xa1i umaknil v Hum, kjer je razo\xc4\x8daran, nezadovoljen in jezen kmalu zatem umrl.\n_START_SECTION_\nRudarstvo\n_START_PARAGRAPH_\nPod \xc5\xa0tefanom Uro\xc5\xa1em I. je Srbija postala pomembna sila na Balkanu, deloma tudi zaradi gospodarskega razvoja z odpiranjem rudnikov. Rudnike so razvili Sasi, izku\xc5\xa1eni rudarji in metalurgi. Njihova naselja ob rudnikih so imela privilegiran polo\xc5\xbeaj. Imela so svojo zakonodajo in dovoljenje, da gradijo svoje cerkve in prakticirajo katoli\xc5\xa1ko vero. Pomembni rudniki so bili Novo Brdo (srebro), Brskovo (srebro) in Rudnik (baker).\n_START_SECTION_\nTrgovina\n_START_PARAGRAPH_\nGospodarska blaginja je spodbudila trgovanje z dalmatinskima mestoma Dubrovnik in Kotor. Rudarjenje srebra in \xc5\xa1irjenje trgovanja sta privedla do uvedbe velikih koli\xc4\x8din kraljevih kovancev, kovanih po bene\xc5\xa1kih standardih.\n_START_SECTION_\nVojni z Dubrovni\xc5\xa1ko republiko\n_START_PARAGRAPH_\nLeta 1252\xe2\x80\x931253 je bil Uro\xc5\xa1 v vojni z Dubrovni\xc5\xa1ko republiko, ki je mejila na Hum, kjer je vladal Uro\xc5\xa1ev sorodnik Radoslav Andriji\xc4\x87. Slednji je prisegel, da se bo vojskoval z Dubrovnikom, dokler bo v vojni s Srbijo, in se isto\xc4\x8dasno pona\xc5\xa1al z dobrimi odnosi z ogrskim kraljem B\xc3\xa9lo IV. Dubrovnik je na\xc5\xa1el zaveznika v Bolgarskem cesarstvu. Kriza se je kon\xc4\x8dala s podpisom mirovnega sporazuma 22. maja 1254._NEWLINE_V drugi polovici 1260. let je izbruhnila nova vojna z Dubrovnikom, ki jo je skrivaj podpirala srbska kraljica. Mirovni sporazum, podpisan leta 1268, je dolo\xc4\x8dal vsoto denarja ki ga je moral Dubrovnik za svojo za\xc5\xa1\xc4\x8dito vsako leto pla\xc4\x8dati srbskemu kralju.  Skoraj nespremenjen sporazum je ostal v veljavi celo naslednje stoletje.\n_START_SECTION_\nVojna z Ogrsko\n_START_PARAGRAPH_\nLeta  1268 je Uro\xc5\xa1 napadel ogrske posesti ju\xc5\xbeno od Donave v sedanji zahodni osrednji Srbiji. Po nekaj za\xc4\x8detnih uspehih so Ogri ujeli Uro\xc5\xa1a in zahtevali odkupnino za njegovo osvoboditev. Med dr\xc5\xbeavama je bil sklenjen mirovni sporazum, potrjen s poroko Uro\xc5\xa1evega sina \xc5\xa0tefana Dragutina s Katarino, h\xc4\x8derko bodo\xc4\x8dega ogrskega kralja \xc5\xa0tefana V.\n_START_SECTION_\nSpor z Dragutinom\n_START_PARAGRAPH_\nProti koncu vladanja je Uro\xc5\xa1 domnevno pove\xc4\x8dal pritisk na avtonomijo Zahumja, da se lokalni knezi sploh niso ve\xc4\x8d razlikovali od ostalega plemstva. Zdi se, da je kralj v  svojem prizadevanju za centralizacijo dr\xc5\xbeave odklonil podelitev apana\xc5\xbee svojemu najstarej\xc5\xa1emu sinu. Spor med o\xc4\x8detom in sinom se je zaostril do te mere, da se je o\xc4\x8de odlo\xc4\x8dil za svojega naslednika izbrati mlaj\xc5\xa1ega sina Milutina._NEWLINE_Zaskrbljen zaradi nasledstva in lastnega \xc5\xbeivljenja je \xc5\xa0tefan Dragutin leta 1276 zahteval srbski prestol. Uro\xc5\xa1 je zahtevo zavrnil, zato se mu je Dragutin s pomo\xc4\x8djo ogrskih sorodnikov uprl. Zavezniki so Uro\xc5\xa1a porazili in ga prisilili k odstopu in odhodu v neznan samostan v Humu, kjer je dve leti kasneje umrl. Njegovi posmrtni ostanki so bili kasneje prene\xc5\xa1eni v samostan Sopo\xc4\x87ani.\n_START_SECTION_\nVladarski naziv\n_START_PARAGRAPH_\nUro\xc5\xa1ev popoln vladarski naziv se je glasil Kralj v Kristusu, veren Bogu, kralj Srbije in Primorja.'